text: Den døde var Jens Gummistøvle
  29 april 2011 kl. 13.47
  Politiet er overbevist om, at den vagabond, som onsdag blev fundet død i et skur ved Brande var den 66-årige eneboer, kendt som Jens Gummistøvle, der har opholdt sig omkring Fasterholt, Kølkær og Ejstrupholm.
  Den dødfundne mand skal obduceres i næste uge, og så regner politiet med at kunne slutte sagen med en officiel identifikation, skriver TV Midt/Vest fredag.
  
  Ingen tegn på forbrydelse
  Politiet understreger, at der ikke er tegn på en forbrydelse. 
  Vicepolitikommissær Bent Smedegaard fra lokalpolitiet i Herning oplyser, at der med stor sandsynlighed er tale om en 66-årig mand uden fast bopæl. 
  De sidste 15 år har den 66-årige opholdt sig meget omkring Brande, Fasterholt, Kølkær og Ejstrupholm, altså det tidligere brunkulsområde.
  
  Kunne ikke gøre en flue fortræd
  Den 66-årige var svær at komme i kontakt med. Bent Smedegaard understreger, at den 66-årige aldrig gjorde en flue fortræd. 
  Han var på egnen kendt som Jens Gummistøvle, og han overnattede som regel i skure eller på hølofte. Han fik sommetider en madpakke af de lokale.
  